Ну а як быць з нібыта незаслужанымі граматамі? І тут свае контраргументы. Як распавядае загадчык аддзела маркетынгу бібліятэчнай сістэмы Раіса Лазар, шматлікія граматы, прэміі і падзякі ў кіраўніцы Андрэеўскага агменю культуры — не за прыгожыя вочы, не за ўменне ўлагоджваць кіраўніцтва, а за канкрэтную і надта выніковую працу. Да прыкладу, план па платных паслугах Андрэеўцы летась без асаблівых складанасцей перавыканалі і зарабілі больш чым паўмільёна рублёў. “У мінулым годзе, — працягвае Раіса Аляксандраўна, — сярод бібліятэк раёна быў абвешчаны конкурс “Мая вёска ў легендах і паданнях”. Пераможцай стала андрэеўская бібліятэкарка. Такое рашэнне прыняў савет бібліятэчнай сістэмы. Пад увагу браліся і стылістыка, і аб’ём, і каштоўнасць краязнаўчай і фальклорнай работы. Дык вось, працу з Андрэеўцаў — у школках варта вывучаць!”